**Social dumping skal bekæmpes med alle tænkelige midler**

Social dumping, hvor danske overenskomster underbydes, er en kæmpe trussel mod danske lønmodtageres løn- og arbejdsvilkår. Det ødelægger stabiliteten på det danske arbejdsmarked, og undergraver den danske velfærdsmodel. Derfor skal social dumping bekæmpes med alle tænkelige midler.

Hver eneste dag er der nye eksempler på, at arbejdere i Danmark underbetales groft og ofte må leve under kummerlige vilkår. Vi er også dagligt vidne til, at useriøse virksomheder snyder det danske samfund for skat. Det breder sig til flere brancher.

Social dumping og omgåelse af overenskomsten har de senere år også bredt sig til VVS- og skorstensfejerbranchen. Således oplever skorstensfejerne en stigning i antallet af frie fejere, og på VVS-området har politikerne med forringelserne af autorisationsloven åbnet op for muligheden for social dumping.

Social dumping er et af vor tids største udfordringer, og i Blik- og Rørarbejderforbundet anerkender vi vores ansvar. I fagbevægelsen kan vi blive bedre til det opsøgende arbejde med faglig organisering, indgåelse og forbedring af overenskomsterne, kontrol af om de overholdes, samt til større opbakning til tillidsrepræsentanter og fagligt aktive på arbejdspladserne.

Derfor opfordrer vi til, at vi i fagbevægelsen bliver bedre til at koordinere kravene til bekæmpelse af social dumping på tværs af alle brancher. Men politikerne skal også hjælpe til. Folketinget må sikre, at konkurrencen fra udenlandske virksomheder foregår på lige fod.

I Blik- og Rørarbejderforbundet noterer vi os med tilfredshed, at den røde blok i Folketinget, gennem to finanslovsaftaler, har afsat ressourcer til øget myndighedskontrol udført af Arbejdstilsyn, Skat og Politi, skærpede regler om registrering af udstationerende virksomheder, skrappere bøder m.m.

Vi noterer også med tilfredshed, at staten, med pålæggene om brug af arbejdsklausuler i deres kontrakter med private virksomheder, har taget de første skridt i kampen mod social dumping på det offentlige område. Og endelig er forårets aftale om sikkerhedskort i byggeriet også et skridt i den rigtige retning.

Desværre er de mange initiativer langt fra nok til at dæmme op for social dumping. For selv om den øgede indsats hjælper, kan vi i fagbevægelsen dagligt konstatere, at det stadig vrimler med useriøse virksomheder, der underbyder normale danske løn- og ansættelsesvilkår, og som har et elendigt arbejdsmiljø.

Vi må desværre også konstatere, at det langt fra er alle kommuner, som følger anbefalingerne om at stille krav om ordentlige løn- og ansættelsesvilkår ved udførelse af opgaver for det offentlige, da kun et fåtal af kommunerne følger klausulerne op med effektiv kontrol og økonomiske sanktioner mod de virksomheder, som ikke overholder dem.

Kampen mod social dumping skal intensiveres. I Blik- og Rørarbejderforbundet er vi klar med en række forslag, løsninger og tiltag til politikerne, som i sin helhed vil skærpe kampen mod social dumping.

1. **Lovgivning om kædeansvar**Kædeansvar er et af de vigtigste redskaber til at dæmme op for social dumping. En række andre europæiske lande har allerede indført kædeansvar, så det bør skal naturligvis også gælde i Danmark. I loven om kædeansvar gøres hovedentreprenører økonomisk ansvarlig for krav om løn m.m. mod underentreprenørerne, ligesom kædeansvaret også skal gælde hovedentreprenørens ansvar for, at underentreprenørerne har betalt skat, moms og sociale bidrag.
2. **Flere krav til obligatorisk ID-kort**
Det aftalte sikkerhedskort i byggeriet skal udvides til også at indeholde oplysninger om vedkommendes uddannelsesbaggrund, ligesom der skal stilles krav om obligatorisk sikkerhedsuddannelse. ID-oplysningerne skal være tilgængelige for de respektive organisationer.
3. **Offentlige arbejdsklausuler skal udvides**
Hele det offentlige område skal sørge for, at der stilles krav om arbejdsklausuler ved indgåelse af alle offentlige kontrakter. De skal sikre lære- og praktikpladser til flere lærlinge, samt sikre overenskomstfastsatte løn- og ansættelsesvilkår hos leverandør og underleverandører.
4. **Øget myndighedsindsats**
Der tilføres flere ressourcer til myndighedskontrol, og straffene for brud på reglerne skal skærpes. Ved gentagne og grove tilfælde af brud på reglerne, skal ejeren kunne fratages retten til at drive virksomhed.
5. **Lønmodtagere skal beskyttes ved virksomhedsoverdragelse**Udliciteringer og andre former for virksomhedsoverdragelse er blevet et redskab for offentlige og private virksomheder til at spare på lønudgifterne. I de tilfælde skal lønmodtagernes rettigheder sikres, så den nye virksomhed forpligtes på lønmodtagernes individuelle og kollektive rettigheder.